Ханс Магнус Енценсбергер
Визитата

Превод от немски: Надежда Андреева, —

chitanka.info

Когато вдигнах очи от празния лист

ангелът беше във стаята.

Съвършено прост ангел,

вероятно с най-ниския чин на небесното войнство.

Не можете да си представите,

каза той, колко ненужен сте Вие.

Само една от петнайсет хилядите отсенки

на синия цвят, каза той,

е по-важна за нашия свят от всичко,

което вършите или не вършите Вие,

да не говорим за фелдшпата

и за Големия Магеланов облак.

Дори простата попова лъжичка,

колкото и невзрачна да е,

ще липсва, когато умре, Вие — не.

По светлия ангелски поглед разбирах, че той се надява

на спор, възражения, дълга борба.

Не се и помръднах. С мълчание чаках,

докато изчезне.

Издание: сп. „Пламък“, брой 5–6, 01.05.2002

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.